डायरेक्टर राकेश रोशन ने कार्ड देकर मिलने बुलाया; मोनिका ने नासमझी में कार्ड फाड़ दिया
Bollywood actress Monica Bedi एक्ट्रेस मोनिका बेदी की लाइफ हमेशा से कॉन्ट्रोवर्सी से भरी रही है। अंडरवर्ल्ड डॉन अबू सलेम के साथ रिश्ते से लेकर जेल जाने तक, उनकी लाइफ में विवादों की कमी नहीं हैं।
एक्ट्रेस मोनिका बेदी की लाइफ हमेशा से कॉन्ट्रोवर्सी भरी रही है। अंडरवर्ल्ड डॉन अबू सलेम के साथ रिश्ते से लेकर जेल जाने तक, उनकी लाइफ में विवादों की कमी नहीं हैं। हालांकि मोनिका के पास शुरुआती दौर में अच्छी फिल्मों का ऑफर भी था।
एक रीसेंट इंटरव्यू में मोनिका ने कहा कि एक नासमझी की वजह से उनके हाथ से करण अर्जुन जैसी फिल्म निकल गई। दरअसल एक पार्टी में मोनिका की मुलाकात फिल्ममेकर राकेश रोशन से हुई थी।
राकेश ने मोनिका को अपना विजिटिंग कार्ड दिया। मोनिका को उस वक्त तक ये नहीं पता था कि राकेश रोशन एक्टर होने के साथ-साथ फिल्ममेकर भी हैं। मोनिका को संदेह हुआ कि एक एक्टर उन्हें अपने पास क्यों बुलाना चाहता है। यही सोचते हुए उन्होंने राकेश रोशन का कार्ड फाड़ कर फेंक दिया।
राकेश रोशन ने मोनिका को कार्ड देकर मिलने बुलाया
सिद्धार्थ कनान के साथ एक इंटरव्यू में मोनिका ने कहा- मैं राकेश रोशन से पहली बार सुभाष घई की होली पार्टी में मिली थी। पार्टी में वो मुझसे मिलने मेरे पास आए। मैंने उनकी कुछ फिल्में देखी थीं।
मुझे लगा था कि वे सिर्फ एक एक्टर हैं। पता नहीं था कि वे प्रोड्यूसर-डायरेक्टर भी हैं। उन्होंने मुझसे कुछ बात की। उन्होंने मुझे अपना कार्ड देते हुए कहा कि कल आकर मुझसे मिलना।
मोनिका को राकेश पर हुआ था शक
मोनिका ने कहा कि उन्हें संदेह हुआ कि राकेश रोशन उन्हें अपना कार्ड क्यों दे रहे हैं। मोनिका आगे कहती हैं- मैंने सोचा कि वे तो एक एक्टर हैं। मुझे उनके बुलाने का मतलब समझ नहीं आया।
यही सोच कर मैंने उनका कार्ड फाड़कर फेक दिया। कुछ महीने बाद मेरे मैनेजर ने कहा कि आप राकेश रोशन से मिलने क्यों नहीं गईं। वो करण अर्जुन नाम से एक फिल्म बना रहे हैं, और आपको सलमान खान के अपोजिट रोल देना चाहते थे।
जो रोल मोनिका को मिलना था, वो आगे चलकर ममता कुलकर्णी को मिल गया।
मनोज कुमार की ऑफर की गई फिल्म भी हाथ से निकली
मोनिका बेदी के हाथ से एक और मौका छिटक गया था। ये लीजेंड्री एक्टर मनोज कुमार थे, जिन्होंने मोनिका को बॉलीवुड में डिस्कवर किया था। मोनिका ने कहा- मनोज कुमार अपने बेटे के साथ एक फिल्म बना रहे थे।
उस वक्त मैं कथक सीख रही थी। मेरे डांस टीचर के जरिए उन्होंने मुझसे और मेरी मां से मुलाकात की। उन्होंने मेरी मां से कहा- मैं एक फिल्म बना रहा हूं, क्या आप अपनी बेटी को उसमें काम करने देंगी। ये सुनकर मेरी खुशी का ठिकाना नहीं रहा।
डेढ़ साल तक घर पर बैठी रहीं मोनिका
मनोज ने अपनी फिल्म के लिए मोनिका को साइन कर लिया। इसके अलावा एक कॉन्ट्रैक्ट भी साइन कराया कि जब तक उनकी फिल्म रिलीज नहीं होगी, मोनिका कोई दूसरी फिल्म साइन नहीं करेंगी।
मोनिका ने कहा- हालांकि ये फिल्म कभी बन ही नहीं सकी। ये उनकी (मनोज कुमार) गलती नहीं थी। कभी-कभार चीजें आपके प्लान के हिसाब से चल नहीं पाती हैं। इसी वजह से मैं करीब डेढ़ साल तक घर पर बैठी रही। हालांकि, मनोज ने उन्हें कॉन्ट्रैक्ट से रिलीज कर दिया। इसके बाद मोनिका ने कई फिल्में साइन कीं।
अबू सलेम के साथ जुड़ा नाम, 4 साल जेल में रहीं
मोनिका का जन्म जनवरी, 1975 को होशियारपुर, पंजाब में हुआ था। उन्होंने 1995 में एक्टिंग एजुकेशन के लिए दिल्ली यूनिवर्सिटी में दाखिला लिया। मोनिका को पढ़ाई के दौरान ही तेलुगु फिल्म ताज महल से डेब्यू करने का मौका मिला।
1995 में ही मोनिका को फिल्म सुरक्षा से बॉलीवुड ब्रेक मिल गया। फिल्मों से ज्यादा मोनिका अपनी पर्सनल लाइफ के चलते सुर्खियों में रही हैं। बताया जाता है कि एक स्टेज शो के दौरान उनकी मुलाकात अंडरवर्ल्ड डॉन अबू सलेम से हुई।
अबू और मोनिका में दोस्ती हो गई और धीरे-धीरे ये दोस्ती प्यार में बदल गई। कहा जाता है कि दोनों ने शादी भी कर ली थी। 2006 में मोनिका को अबू सलेम के साथ भारत छोड़ने और फर्जी दस्तावेजों का इस्तेमाल करने के जुर्म में पुर्तगाल से गिरफ्तार किया गया।
मोनिका को 4 साल के कारावास की सजा मिली। उन्हें भोपाल के जेल में रखा गया था। 2010 में रिहाई के बाद उन्होंने इंडस्ट्री में फिर से वापसी की। उन्होंने कुछ रीजनल फिल्मों के अलावा 2013-14 में आए सीरियल 'सरस्वती चंद्र' में भी काम किया।